Konsekvenser ved avskoging av regnskogen

Regnskogen hogges ned i rekordfart. Hvert femte sekund forsvinner regnskog tilsvarende en fotballbane, og siden andre verdenskrig har halvparten av regnskogen forsvunnet. Denne utviklingen må stoppes. Regnskogen er hjemmet til mer enn halvparten av verdens 1,4 millioner plante- og dyrearter, 260 millioner mennesker og den er et enormt CO2 lager. Når vi hogger ned skog slik at den blir fjernet permanent, så kaller vi det avskoging. Konsekvensene ved avskoging av regnskogen medfører vil derfor være store og mange. Hva vil konsekvensene være?

Gjennom fotosyntesen så binder trærne energien fra sola ved hjelp av CO2 og H2O. Denne energien blir lagret i trærne i form av energirike forbindelser som glukose, derfor er regnskogen et enormt lager av karbondioksid. Når trærne brennes opp eller hogges ned så vil CO2 slippes ut i atmosfæren, noe som vil bidra til en økt drivhuseffekt. Samlet er det lagret mer CO2 i regnskogen enn i atmosfæren. Derfor vil avskoging av regnskogen føre til at gjennomsnittstemperaturen på jorda kan stige med mange grader. (FN-Sambandet og Regjeringen.no)

Hvis gjennomsnittstemperaturen på jorda øker så, kan det få store konsekvenser for oss mennesker og arter på jorda. En høyere gjennomsnittstemperatur kan føre til at polene smelter. Dermed vil havnivået stige, og store landområder vil bli lagt under vann. Verdens befolkning øker hele tiden, og derfor kan det få store konsekvenser dersom vi får mindre landareal å bo på. Større klimaforandringer resulterer også i flere naturkatastrofer som f.eks. orkaner, tørke og oversvømmelser. Naturkatastrofer kan ta menneskeliv, ødelegge hjemmene og økonomien til landet som blir rammet. Konsekvensene rammer dessverre ikke bare oss mennesker.

Artsmangfoldet vil også bli påvirket av global oppvarming. Alle arter har en økologisk nisje. Dette er de abiotiske og biotiske faktorene en art trenger for å overleve. Dersom temperaturen på jorda økes så vil de abiotiske faktorene som temperatur og fuktighet endre seg. Deretter vil arter dø ut fordi de ikke klarer å tilpasse seg de nye abiotiske faktorene raskt nok. Et godt eksempel er isbjørnen. Isbjørnen sliter med å tilpasse seg det nye klimaet på grunn av økte temperaturer som gjør at polene smelter kjapt. Hvis isen blir borte så vil ikke isbjørnen klare å overleve fordi den ikke kan overleve i vann. Hvis isbjørnen forsvinner så vil selen miste sin hovedpredator og det vil bli ekstra mye sel, noe fører til mindre fisk. Alle artene er avhengig av hverandre, og dersom en art dør ut så vil det bli ubalanse i økosystemet. Artsmangfoldet i regnskogen vil derimot bli mer direkte påvirket av avskoging.

Regnskogen er hjemmet til mer enn halvparten av verdens 1,4 millioner plante- og dyrearter, og det er mange flere som ikke er kartlagt. Regnskogen er et enormt økosystem, hvor artene er avhengige av hverandre. Selv små menneskelige inngrep som f.eks. en vei gjennom regnskogen kan føre til at økosystemet kommer i ubalanse. En vei eller et lite hogstfelt kan ødelegge vandringsveien til stedet der dyrene får avkom, slik at arten ikke overlever. Denne arten kan være maten til en annen art som dermed får problemer med å overleve. Hvis vi hogger ned hele regnskogen så vil alle artene som avhenger av den dø ut. Samtidig ødelegger vi et enormt økosystem som har brukt millioner av år på å utvikle seg til slik det er i dag. Dette vil få konsekvenser for fremtiden. (Regnskogfondet og FN-Sambandet)

Avskoging vil også føre til at det ikke kan vokse opp nye regnskog i fremtiden. Trærne beskytter skogbunnen, og røttene deres sørger for at jorda holdes på plass. Uten denne beskyttelsen vil skogbunnen bli kraftig utsatt for regn og vind. Jorda blir skylt bort og blir til strømmer av slam og leire. Jordsmonnet vil forsvinne noe som ødelegger vekstgrunnlaget for en ny regnskog, dette kalles erosjon. Avskoging vil også gå utover menneskene som bor i regnskogen. (NDLA.NO)

Regnskogen er hjem til 260 millioner mennesker, som lever av regnskogen og dens ressurser. Hvis all regnskog blir hogget ned vil menneskene som bor der miste livsgrunnlaget sitt. Verst vil det gå utover urfolkene som var de første som bosatte seg i regnskogen. De vil få problemer med å tilpasse seg et normalt liv, fordi de har levd av regnskogen i mange generasjoner. En helt særegen kultur vil gå tapt. De lever på naturens premisser og har en helt spesiell tilknytning til skogen de lever i. Overlevelsesteknikker, tradisjoner og språket deres har blitt videreført i mange generasjoner. Kunnskapen menneskene har tilegnet seg om regnskogen kan også være viktig for f.eks. botanikere. Urfolket kjenner skogen bedre enn alle andre, og kan derfor hjelpe oss med å finne fram langt inne i de tette delene av skogen. Dermed kan vi komme tettere på artsmangfoldet og kartlegge mange flere ukjente arter. I følge regnskogfondet er det spor etter nomadiske samfunn så langt som 9000 år tilbake. Ødelegger vi regnskogen vil ikke bare levevilkårene til menneskene som bor der gå tapt, men også muligens en 9000 år gammel kultur. (Regnskogfondet og FN-Sambandet)

Det er viktig at vi tar vare på regnskogen vår, fordi den gir livsgrunnlag for mange millioner mennesker, over halvparten av jordas arter og den er viktig for klimaet. Konsekvensene vil være for store til at vi kan la nedhoggingen fortsette i den samme farten. Vi vil ikke klare å stoppe nedhoggingen for godt, men det viktigste er at vi klarer å redusere den kraftig. Dermed vil ny skog klare å vokse opp igjen, og vi får en bærekraftig utvikling for våre neste generasjoner.

Kildeliste

Berg, Jon. Regnskogen – et av verdens største karbonlagre<https://www.regjeringen.no/no/tema/klima-og-miljo/klima/klima--og-skogsatsingen/kos-innsikt/regnskog-og-klimaendringer/id712459/> . Hentet 27.10.2017

FN-Sambandet. Regnskog: <http://www.fn.no/Tema/Klima-og-miljoe/Regnskog> Hentet 27.10.2017

Bedin, Thomas. Skog – En nøkkel til bærekraft? <http://ndla.no/nb/node/175353?fag=7> Hentet 27.10.2017

Falch-Nielsen, Kirsti. Så fort forsvinner regnskogen: [https://www.nrk.no/tvaksjonen/arkiv/sa-fort-forsvinner-regnskogen-1.12602298 Hentet 27.10.2017](https://www.nrk.no/tvaksjonen/arkiv/sa-fort-forsvinner-regnskogen-1.12602298%20Hentet%2027.10.2017)

Regnskogfondet. Menneskene i regnskogen: [https://www.regnskog.no/no/om-regnskogen/menneskene-i-regnskogen](https://www.regnskog.no/no/om-regnskogen/menneskene-i-regnskogen%20Hentet%2027.10.2017) Hentet 27.10.2017

Regnskogfondet. Et svimlende antall arter: <https://www.regnskog.no/no/om-regnskogen/dyr-og-planter> Hentet 27.10.2017