Revolusjonens røst

Gi meg de rene og ranke, de faste og sterke menn,  
de som har tålmod og vilje og aldri i livet går hen  
og selger min store tanke, men kjemper til døden for den.

Gi meg de kolde og kloke, som kjenner min virkelighet.  
Bedre enn mange som sier de tror, trenger jeg noen som vet.  
Intet er mere som skrift i sand enn løfter om kjærlighet.

Gi meg de bitre og steile, som ikke har frykt i sitt blikk.  
Gi meg de gudløse stolte, som ikke har trang til mystikk,  
men dristig vil skape en himmel her etter sin egen skikk.

Gi meg de brennende hjerter, som aldri gir tapt for tvil,  
som aldri kan kues av mismot og trues av sorger til hvil,  
men møter hver seier, hvert nederlag med det samme usårlige smil.

Ja, gi meg de beste blant dere, og jeg skal gi dere alt.  
Ingen kan vite før seiren er min, hvor mye det virkelig gjaldt.  
Kan hende det gjelder å redde vår jord. De beste blant dere er kalt.

Rudolf Nilsen - fra "På gjensyn", 1926