**SNORRE STURLASON**

Snorri Sturluson var født i 1178/79. Han var av sturlungenes mektige ætt. Han vokste opp på Oddi. I 1201 kom han til Borg gjennom giftermål, men flytta til Reykholt i 1206, hvor han bodde siden. Snorre ble Islands rikeste mann i 1224 da han inngikk formuefellesskap med den rike enka Hallveig Ormsdotter. Snorre var lovsigemann på Island i periodene 1215 – 1218 og 1222 – 1231 og spilte da en viktig rolle i islandsk politikk. I årene 1218–1220 var han i Norge og Sverige og ble gjort til lendmann av kong Håkon Håkonsson.

I 1230-årene kom Snorre i strid med sine yngre slektninger og ble kalt til Norge av kong Håkon i 1237. På denne tiden foregikk en konflikt mellom kongen og hans svigerfar Skule, og Snorre sluttet seg til Skule. Tross kongens forbud dro Snorre tilbake til Island i 1239. Hans uvenn Gissur Torvaldsson fikk i oppdrag av kong Håkon å bringe ham til Norge eller drepe ham. Gissur foretrakk det siste, og Snorre ble drept på gården sin natt til 23. september 1241.

**Forfatterskap**

Snorres skrifter ble sannsynligvis til i perioden 1220–1235, da han var på høyden av sin makt. «Edda» er trolig det eldste skriftet. Dialogformen i Edda har Snorre fra de vanlige latinske lærebøker.

Snorres historiske skrifter er sagaen om Olav den hellige, siden utvidet til en fullstendig Norges historie, vanligvis kalt «Heimskringla». Mange har trodd at Snorre også er forfatteren av Egils saga. Det som særpreger Snorre som historiker, er hans kritiske sans og hans evne til å forklare og skape psykologisk sammenheng. Han bygger for en stor del på eldre skriftlige kilder, men han korrigerer og supplerer dem på grunnlag av samtidige skaldekvad, og forklarer hendingene ved hjelp av sin dype psykologiske innsikt og sine egne erfaringer som praktisk politiker.

**«Edda»**

Snorres «Edda», «Den yngre Edda», er fra ca. 1220. Den er en hovedkilde til kunnskap om norrøn mytologi og norrøn diktekunst. Den er overlevert i flere håndskrifter.

Snorres «Edda» består av en prolog og tre hoveddeler:

**Gylvaginning**

«Gylvaginning» ([norrønt](https://snl.no/norr%C3%B8nt): *Gylfaginning*: *Gylves synsbedrag*) er en fremstilling av den norrøne gudelæren med gjenfortelling av en stor del av de gamle norrøne mytene. En konge, [Gylve](https://snl.no/Gylve), synes han får høre fortellingene av tre guddommelige personer i et synsbedrag. Viktige kilder for Snorres fremstilling er eldre kvad, som ennå delvis er bevart blant annet i «Den eldre Edda». Mytene var nødvendig bakgrunnskunnskap for skaldene når de skulle lage sine kenningar (poetiske omskrivninger).

**Skaldskaparmål**

«Skaldskaparmål» (norrønt: *Skáldskaparmál*: *språkbruk i skaldskap*) forklarer hvordan man skulle lage kenningar til omskrivning av en lang rekke begreper ved hjelp av mytiske og sagnhistoriske kunnskaper. En mengde strofer av eldre [skalder](https://snl.no/skald) siteres.

**Håttatal**

«Håttatal» (norrønt: *Háttatal*: *oppregningen av versemål*) er en avhandling om norrøne versemål (norrøn diktekunst), som samtidig inneholder 102 strofer diktet av Snorre. Disse strofene er prøver på de forskjellige slags versemål og utgjør til sammen et stort dikt til ære for den norske kongen [Håkon Håkonsson](https://snl.no/H%C3%A5kon_4_H%C3%A5konsson_-_den_gamle) og hans jarl [Skule Bårdsson](https://snl.no/Skule_B%C3%A5rdsson).